Ma in hof oor baba in dreinDie drein waar die babaseuntjie gevind is (Foto: Verskaf) Die 19-jarige ma wat glo haar dag oue babaseuntjie in ŉ stormwaterdrein in Beaufort-Wes in die Wes-Kaap gelaat het, het Donderdag vlugtig in die dorp se landdroshof verskyn. Sers. Christopher Spies, woordvoerder van die polisie, sê die jong ma word deur klagtes van poging tot moord en kinderverwaarlosing in die gesig gestaar. “Die saak is tot 15 Januarie uitgestel vir verdere ondersoek en die vrou is vir voorlopig vrygelaat,” sê hy. Die polisie se eenheid vir gesinsgeweld, kinderbeskermings en seksuele oortredings in Beaufort-Wes wat die saak ondersoek, het vasgestel dat die ma vroeër geboorte aan die baba in ŉ plaaslike hospitaal geskenk het. Die babaseuntjie is Maandagaand deur twee tieners, Anke Batt (15) en Renaldu van der Nest (15), in ŉ stormwaterdrein in Voortrekkerstraat gevind. Hy is na die plaaslike hospitaal geneem vir behandeling. Anke en Renaldu saam met Baba Moses (Foto: Verskaf) Die ma is Dinsdag in Richmond in die Noord-Kaap by ŉ familielid se huis opgespoor en in hegtenis geneem. Anke en Renaldu se ma, Lizette, het op sosiale media om hulp en skenkings vir die seuntjie gevra. Sy wil soveel moontlik goed bymekaar maak sodat die baba darem goed het wanneer hy ontslaan word. Hy gaan glo in sy ouma se sorg geplaas word. Die hospitaalpersoneel het die seuntjie intussen “Baba Moses” gedoop. Party verwys ook na hom as Gift. Maroela Media het vroeër berig die baba was toegedraai in ŉ kombers en in ŉ rooi plastiekdrasak gevind. Hy is vermoedelik by die gleuf in die drein afgegooi en het ŉ val van twee meter oorleef. Die baba het vermoedelik ongeveer vier uur lank in die water gelê voordat hy gered is.